Ministru kabineta rīkojuma projekta „Grozījums Ministru kabineta 2012.gada 7.decembra rīkojumā Nr. 589 „Par Nākamās paaudzes platjoslas elektronisko sakaru tīklu attīstības koncepciju 2013.-2020.gadam”” un Ministru kabineta rīkojuma projekta “Grozījumi Nākamās paaudzes platjoslas elektronisko sakaru tīklu attīstības koncepcijā 2013.–2020. gadam” apvienotais sākotnējās ietekmes novērtējuma ziņojums (anotācija)

|  |  |
| --- | --- |
| **Tiesību akta projekta anotācijas kopsavilkums** | |
| Mērķis, risinājums un projekta spēkā stāšanās laiks (500 zīmes bez atstarpēm) | Projekts paredz aktualizēt Ministru kabineta 2012.gada 7.decembra rīkojumā Nr.589 „Par Nākamās paaudzes platjoslas elektronisko sakaru tīklu attīstības koncepciju 2013.-2020.gadam” (turpmāk – MK rīkojums Nr.589) iekļautos uzdevumus atbilstoši esošajai situācijai un veikt no tā izrietošus grozījumus Nākamās paaudzes platjoslas elektronisko sakaru tīklu attīstības koncepcijā 2013. - 2020.gadam (turpmāk - Koncepcija) un Koncepcijas kopsavilkumā. |

|  |  |  |
| --- | --- | --- |
| **I. Tiesību akta projekta izstrādes nepieciešamība** | | |
| 1. | Pamatojums | Satiksmes ministrijas iniciatīva. |
| 2. | Pašreizējā situācija un problēmas, kuru risināšanai tiesību akta projekts izstrādāts, tiesiskā regulējuma mērķis un būtība | MK Rīkojuma Nr.589 1.1.apakšpunktā noteikts ka elektronisko sakaru maģistrālo tīklu attīstība jāīsteno saskaņā ar Koncepcijas kopsavilkumā ietverto risinājuma 1.variantu, t.i., jāattīsta maģistrālie tīkli, piesaistot Eiropas Savienības (turpmāk – ES) fondu līdzekļus, lai sekmētu maģistrālo tīklu attīstību valsts un sabiedrības interesēm atbilstošās vietās.  Vienlaikus Koncepcijā noteikts, ka platjoslas elektronisko sakaru tīkla attīstība īstenojama, ņemot vērā ES ieteikumus, un projektu realizācija nodrošināma tikai tādā intensitātē, lai negatīvi neietekmētu konkurenci un nedotu kādam elektronisko sakaru komersantam konkurences priekšrocības.  Atbilstoši ES dokumenta - Komisijas paziņojuma “ES pamatnostādnes valsts atbalsta noteikumu piemērošanai attiecībā uz platjoslas tīklu ātru izvēršanu” (2013/C 25/01) 31.punktam platjoslas valsts atbalsta projekti var tikt īstenoti ar nosacījumu, ka tie neradīs nepieņemamus konkurences kropļojumus.  Ievērojot straujo platjoslas elektronisko sakaru infrastruktūras attīstību, tostarp attīstību par elektronisko sakaru komersantu privātajām investīcijām, lai izvērtētu MK Rīkojuma Nr.589 1.1.apakšpunktā noteiktā uzdevuma aktualitāti, ņemot vērā Sabiedrisko pakalpojumu regulēšanas komisijas (turpmāk – Regulators) Elektronisko sakaru likuma 31.panta pirmajā daļā noteikto kompetenci, Satiksmes ministrija lūdza Regulatoru savas kompetences ietvaros sniegt informāciju par konkurences apstākļiem elektronisko sakaru maģistrālo tīklu nodrošināšanā Latvijā.  Regulators 2018.gada 24.augusta vēstulē Nr.2-2.76/2659 “Par konkurenci elektronisko sakaru maģistrālo tīklu nodrošināšanā” (turpmāk – Regulatora vēstule) Satiksmes ministrijai ir sniedzis informāciju, ka Latvijā ir virkne elektronisko sakaru komersantu, kas nodrošina elektronisko sakaru maģistrālos tīklus gan savu pakalpojumu sniegšanai, gan arī sniedz piekļuvi maģistrālajiem tīkliem citiem komersantiem (piemēram, nomāto līniju, optisko šķiedru vai viļņa garuma (*WDM wavelength-division multiplexing*) nomu. Vienlaikus Regulators informēja, ka 2018.gada 1.janvārī bija 16 komersanti, kuri nodrošināja maģistrālo nomāto līniju (t.sk. arī *WDM*) pakalpojumus citiem komersantiem, un 14 komersanti, kuri nodrošināja tumšās šķiedras nomu. Savukārt ar Eiropas Komisijas 2011.gada 9.novembra lēmumu Nr.C(2011)7699 apstiprinātās valsts atbalsta programmas “Nr.SA.33324 (2011/N) – Nākamās paaudzes tīkli lauku teritorijās” (turpmāk – valsts atbalsta programma Nr.SA.33324) ietvaros pieci komersanti nodrošina maģistrālā tīkla kapacitāti tiem komersantiem, kuri vēlas izmantot valsts akciju sabiedrības “Latvijas Valsts radio un televīzijas centrs” izbūvēto vidējo jūdzi.  Līdz ar to secināms, ka maģistrālo tīklu kapacitāte tiek nodrošināta tirgus apstākļos un nav indikāciju par maģistrālo tīklu piekļuves pakalpojumu tirgus nepietiekamību.  Pamatojoties uz iepriekšminēto, MK Rīkojuma Nr.589 1.1.apakšpunktā noteiktais uzdevums ir zaudējis aktualitāti un tiek svītrots. Ņemot vērā, ka MK Rīkojuma Nr.589 3.4.apakšpunktā Satiksmes ministrijai ir paredzēts uzdevums saistībā ar MK Rīkojuma Nr.589 1.1.apakšpunktā noteikto uzdevumu, tiek svītrots arī MK Rīkojuma Nr.589 3.2.apakšpunkts, kā arī veikti atbilstoši grozījumi Koncepcijā un tās kopsavilkumā.  MK rīkojuma Nr.589 1.3.apakšpunktā noteikts, ka optisko kabeļu tīkla izbūve līdz mobilo sakaru bāzes stacijām vai fiksēto elektronisko sakaru piekļuves mezgliem īstenojama saskaņā ar Koncepcijas risinājuma 1.variantu, kas paredz veicināt elektronisko sakaru komersantu mobilo sakaru bāzes staciju vai fiksētās piekļuves mezglos esošo iekārtu pieslēgšanu optisko kabeļu tīklam, piesaistot ES fondu līdzekļus, lai nodrošinātu nepieciešamo transporta tīkla atbalstu nākamās paaudzes abonentlīniju izveidei.  Satiksmes ministrija ir saņēmusi saskaņojumu no Eiropas Komisijas (EK Konkurences ģenerāldirektorāta 2018.gada 29.augusta vēstule COMP C4/AH/nm D(2018) 136509), ka mobilo sakaru bāzes staciju vai fiksētās piekļuves mezglos esošo iekārtu pieslēgšana optisko kabeļu tīklam var tikt īstenota valsts atbalsta programmas Nr.SA.33324 ietvaros, tādējādi nav nepieciešamība izstrādāt atsevišķu valsts atbalsta programmu.  Nav nepieciešamības arī izstrādāt jaunus normatīvo aktu projektus vai veikt grozījumus esošajos, jo mobilo sakaru bāzes staciju vai fiksētās piekļuves mezglu pieslēgšanai paredzētie optiskā tīkla piekļuves punkti tiek veidoti, ievērojot vienotos, EK lēmumā noteiktos principus, t.i., tehnoloģisko neitralitāti un brīvas piekļuves nodrošināšanu pārējiem komersantiem. Līdz ar to minēto piekļuves punktu izveidi jau paredz regulējums, kas noteikts Ministra kabineta 2012.gada 24.janvāra noteikumos Nr.79 “Noteikumi par darbības programmas "Infrastruktūra un pakalpojumi" papildinājuma 3.2.2.3.aktivitāti "Elektronisko sakaru pakalpojumu vienlīdzīgas pieejamības nodrošināšana visā valsts teritorijā (platjoslas tīkla attīstība)" (valsts atbalsta programmas Nr.SA.33324 1.kārtai) un Ministru kabineta 2015.gada 24.novembra noteikumos Nr.664 “Darbības programmas "Izaugsme un nodarbinātība" 2.1.1. specifiskā atbalsta mērķa "Uzlabot elektroniskās sakaru infrastruktūras pieejamību lauku teritorijās" pirmās projektu iesniegumu atlases kārtas īstenošanas noteikumi (valsts atbalsta programmas Nr.SA.33324 2.kārtai).  Pamatojoties uz iepriekšminēto, MK Rīkojuma Nr.589 1.3.apakšpunktā noteiktais ir zaudējis aktualitāti un minētais apakšpunkts tiek svītrots. Ņemot vērā, ka MK Rīkojuma Nr.589 3.2.apakšpunktā ir paredzēts uzdevums saistībā ar 1.3.apakšpunktā noteikto aktivitāti, tiek svītrots arī MK Rīkojuma Nr.589 3.2.apakšpunkts, kā arī veikti atbilstoši grozījumi Koncepcijā un tās kopsavilkumā.  Papildus atzīmējams, ka, īstenojot Koncepcijas 13.tabulas 3.uzdevumā minēto mobilo sakaru bāzes staciju vai fiksētas piekļuves mezglos esošu iekārtu pieslēgšanu optisko kabeļu tīklam valsts atbalsta programmas Nr.SA.33324 ietvaros, minētā uzdevuma sasniedzamie rezultāti integrēti kopīgajā valsts atbalsta programmas Nr.SA.33324 2.kārtas rādītājā, kas atbilstoši ES fondu 2014.–2020.gada plānošanas perioda regulējumam - Eiropas Parlamenta un Padomes Regulai (ES) Nr.1301/2013 (2013.gada 17 decembris) par Eiropas Reģionālās attīstības fondu un īpašiem noteikumiem attiecībā uz mērķi "Investīcijas izaugsmei un nodarbinātībai" un ar ko atceļ Regulu (EK) Nr.1080/2006 ir noteikts kā mājsaimniecību, kurām pieejami platjoslas pakalpojumi ar vismaz 30Mb/s ātrumu, skaita pieaugums.  Koncepcijas 3.sadaļā paredzēts, ka Satiksmes ministrija līdz 2016.gada 30.decembrim izstrādā valsts stratēģisko multiservisa NGN *(Next Generation Network)* tīkla attīstības sistēmprojektu.  Minētajā projektā paredzēto mērķu sasniegšana tiek nodrošināta ar citiem instrumentiem, jo Satiksmes ministrija atbilstoši Elektronisko sakaru likumā noteiktajai kompetencei ir veikusi vairākus pasākumus valsts elektronisko sakaru tīklu nodrošināšanā. Valsts pārvaldes funkciju izpildei nepieciešamās aizsargātās informācijas pārraidei Satiksmes ministrija ir izveidojusi ārkārtas elektronisko sakaru tīklu un valsts elektronisko sakaru pakalpojumu centru, tādējādi nodrošinot valsts informācijas sistēmu darbību augstā konfidencialitātes, integritātes un pieejamības līmenī. Turklāt, ņemot vērā, ka elektronisko sakaru pakalpojumi Latvijā tiek sniegti brīvā tirgus konkurences apstākļos, elektronisko sakaru tīkla izveide, kā to paredz sistēmprojekts, ar valsts atbalstu ir pieļaujama tikai tad, ja ir pierādīta tirgus nepilnība. Šobrīd tirgus nepilnība ir identificēta attiecībā uz platjoslas piekļuves pakalpojumu (atbilstoši Eiropas Komisijas 2010.gada 3.marta paziņojumā Eiropa 2020 Stratēģija gudrai, ilgtspējīgai un integrējošai izaugsmei (COM(2010) 2020) noteiktajam mērķim – ar datu pārraides ātrumu vismaz 30 Mbit/s) nodrošināšanu Latvijas lauku teritorijās un tās risināšanai 2012.gadā ir uzsākta un līdz 2020.gadam plānots pabeigt valsts atbalsta programmas Nr.SA.33324 īstenošanu.  Ņemot vērā iepriekšminēto, kā arī sakaru nozares straujo attīstību un jaunu tehnoloģiju, īpaši mobilo sakaru (tuvākajā nākotnē 5G (5Generation)) pielietojumu ES dokumentos noteikto mērķu sasniegšanai, Koncepcijā iekļautais uzdevums izstrādāt Valsts stratēģisko multiservisa NGN tīkla attīstības sistēmprojektu ir uzskatāms par aktualitāti zaudējušu un tiek svītrots no Koncepcijas un tās kopsavilkuma. |
| 3. | Projekta izstrādē iesaistītās institūcijas un publiskas personas kapitālsabiedrības | Satiksmes ministrija. |
| 4. | Cita informācija | Koncepcijā noteikts, ka ES struktūrfondu līdzekļi 2014.-2020.gada plānošanas periodā MK Rīkojuma Nr.589 1.1. un 1.3.apakšpunktā doto uzdevumu izpildei piesaistāmi atbilstoši Valsts Nacionālajam attīstības plānam 2014.-2020. gadam (turpmāk – NAP2020). NAP2020 iekļautais, elektronisko sakaru tīklu attīstībai paredzētais Rīcības virziena "Pakalpojumu pieejamība līdzvērtīgāku darba iespēju un dzīves apstākļu radīšanai" uzdevums [414] “Ātras un īpaši ātras datu pārraides tīklu pieejamības nodrošināšana visā Latvijas teritorijā” neparedz atsevišķas darbības MK Rīkojuma Nr.589 1.1. un 1.3 apakšpunktā doto uzdevumu izpildei.  ES fondu 2014.–2020.gada plānošanas perioda darbības programmas “Izaugsme un nodarbinātība” 2.1.1.specifiskā atbalsta mērķa “Uzlabot elektroniskās sakaru infrastruktūras pieejamību lauku teritorijās” Eiropas Reģionālās attīstības fonda līdzfinansējums novirzīts valsts atbalsta programmas Nr.SA.33324 “Nākamās paaudzes tīkli lauku teritorijās” otrās kārtas īstenošanai, “vidējās jūdzes” platjoslas infrastruktūras attīstībai. |

|  |
| --- |
| **II. Tiesību akta projekta ietekme uz sabiedrību, tautsaimniecības attīstību un administratīvo slogu** |
| Projekts šo jomu neskar. |

|  |
| --- |
| **III. Tiesību akta projekta ietekme uz valsts budžetu un pašvaldību budžetiem** |
| Projekts šo jomu neskar. |

|  |  |  |
| --- | --- | --- |
| **IV. Tiesību akta projekta ietekme uz spēkā esošo tiesību normu sistēmu** | | |
| 1. | Saistītie tiesību aktu projekti | Apvienotā anotācija sagatavota Ministru kabineta rīkojuma projektam „Grozījums Ministru kabineta 2012.gada 7.decembra rīkojumā Nr. 589 „Par Nākamās paaudzes platjoslas elektronisko sakaru tīklu attīstības koncepciju 2013.-2020.gadam” un Ministru kabineta rīkojuma projektam “Grozījumi Nākamās paaudzes platjoslas elektronisko sakaru tīklu attīstības koncepcijā 2013.–2020. gadam”. |
| 2. | Atbildīgā institūcija | Satiksmes ministrija. |
| 3. | Cita informācija | Nav. |

|  |
| --- |
| **V. Tiesību akta projekta atbilstība Latvijas Republikas starptautiskajām saistībām** |
| Projekts šo jomu neskar. |

|  |
| --- |
| **VI. Sabiedrības līdzdalība un komunikācijas aktivitātes** |
| Projekts šo jomu neskar. |

|  |  |  |
| --- | --- | --- |
| **VII. Tiesību akta projekta izpildes nodrošināšana un tās ietekme uz institūcijām** | | |
| 1. | Projekta izpildē iesaistītās institūcijas | Satiksmes ministrija. |
| 2. | Projekta izpildes ietekme uz pārvaldes funkcijām un institucionālo struktūru. Jaunu institūciju izveide, esošu institūciju likvidācija vai reorganizācija, to ietekme uz institūcijas cilvēkresursiem | Projekts šo jomu neskar. |
| 3. | Cita informācija | Nav. |

Satiksmes ministrs U.Augulis

Vīza:

Valsts sekretārs K.Ozoliņš

Linde 67028101

daina.linde@sam.gov.lv